OBRAZLOŽITVENI MEMORANDUM

Člen 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[1] omogoča uporabo sredstev Evropskega sklada za prilagoditev globalizaciji (ESPG) do letne zgornje meje 150 milijonov EUR (cene iz leta 2011) poleg ustreznih razdelkov finančnega okvira.

Pravila o prispevkih iz ESPG za vloge, vložene do 31. decembra 2013, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Italija je 31. avgusta 2012 vložila vlogo EGF/2012/007 IT/VDC Technologies za finančni prispevek iz ESPG zaradi odpuščanja presežnih delavcev v podjetju VDC Technologies SpA in pri enem dobavitelju v Italiji.

Komisija je vlogo temeljito proučila in v skladu s členom 10 Uredbe (ES) št. 1927/2006 ugotovila, da so pogoji za finančni prispevek na podlagi te uredbe izpolnjeni.

POVZETEK VLOGE IN ANALIZA

Ključni podatki: ||

Referenčna št. ESPG || EGF/2012/007

Država članica || Italija

Člen 2 || (a)

Glavno podjetje || VDC Technologies SpA

Dobavitelji in proizvajalci v poproizvodni fazi || 1

Referenčno obdobje || 26. 2. 2012 – 25. 6. 2012

Datum začetka izvajanja prilagojenih storitev || 30. 11. 2012

Datum vloge || 31. 8. 2012

Odpuščeni delavci v referenčnem obdobju || 1 164

Odpuščeni delavci pred referenčnim obdobjem in po njem || 54

Upravičeni odpuščeni delavci skupaj || 1 218

Pričakovano število odpuščenih delavcev, ki bodo sodelovali v ukrepih || 1 146

Izdatki za prilagojene storitve (v EUR) || 5 698 620

Izdatki za izvajanje ESPG[3] (v EUR) || 323 350

Izdatki za izvajanje ESPG (v %) || 5,4 %

Celotni proračun (v EUR) || 6 021 970

Prispevek ESPG (50 %) (v EUR) || 3 010 985

1. Vloga je bila pri Komisiji vložena 31. avgusta 2012, z dodatnimi informacijami pa je bila dopolnjena do 6. septembra 2013.

2. Vloga izpolnjuje pogoje za pridobitev pomoči iz ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe.

Povezava med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije

3. Zadevni podjetji sta VDC Technologies SpA in dobavitelj Cervino Technologies Srl, ki je podružnica v 100 % lasti VDC Technologies SpA. Podjetje VDC Technologies SpA je izdelovalo televizijske sprejemnike, televizijske zaslone in prikazovalnike ter klimatske naprave. Cervino Technologies Srl pa je izdelovalo plastične odlitke, ki se uporabljajo v televizijskih sprejemnikih ter televizijskih zaslonih in prikazovalnikih. Sektorji zadevne gospodarske dejavnosti so razvrščeni v oddelek 26 („Proizvodnja računalnikov, elektronskih in optičnih izdelkov“) in v oddelek 27 („Proizvodnja električnih naprav“) klasifikacije NACE[4].

4. Da bi Italija dokazala povezavo med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije, trdi, da so zadevne sektorje v EU prizadele resne gospodarske motnje, ki so bile posledica okrepljene konkurence iz tretjih držav, zlasti Kitajske.

5. Med letoma 2008 in 2011 se je uvoz proizvodov, razvrščenih v oddelek 76 klasifikacije SITIC[5] („Naprave in oprema za telekomunikacije ter snemanje in reprodukcijo zvoka“), s Kitajske v EU-27 povečal za 18,7 %. V istem obdobju se je delež uvoza takih proizvodov s Kitajske v EU-27 s 44,0 % povečal na 52,2 %[6]. Za to spremembo v svetovnih trgovinskih tokovih se lahko šteje, da je znatno vplivala na ravni zaposlitve, saj je bilo v obdobju 2008–2011 v sektorju proizvodnje računalnikov, elektronskih in optičnih izdelkov v EU izgubljenih okoli 121 000 delovnih mest, kar pomeni 7-odstotno zmanjšanje[7].

Prikaz števila odpuščenih delavcev in skladnost z merili iz člena 2(a)

6. Italija je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 odpuščenih delavcev v štirimesečnem obdobju v podjetju v državi članici, vključno z delavci, odpuščenimi pri njegovih dobaviteljih ali proizvajalcih v poproizvodni fazi.

7. V vlogi je navedenih 1 164 odpuščenih delavcev v podjetju VDC Technologies v štirimesečnem referenčnem obdobju od 26. februarja 2012 do 25. junija 2012 in dodatnih 54 odpuščenih delavcev zunaj referenčnega obdobja, ki pa jih zadeva isti postopek kolektivnega odpuščanja. Število vseh teh odpuščenih delavcev je bilo izračunano v skladu z drugo alinejo drugega odstavka člena 2 Uredbe (ES) št. 1927/2006.

Razlaga nepredvidene narave navedenega odpuščanja delavcev

8. Italijanski organi trdijo, da je bilo podjetje VDC Technologies od leta 2007 in do konca leta 2009 eden največjih proizvajalcev televizijskih sprejemnikov v EU v smislu količine, ob koncu leta 2009 pa je podjetje trajno prenehalo izvajati vse proizvodne dejavnosti v svojem obratu v mestu Anagni (pokrajina Frosinone), delavci pa so lahko izkoristili shemo cassa integrazione guadagni (CIG)[8]. Po navedbah italijanskih organov so te razmere povzročili različni dejavniki, med drugim zmanjšanje povpraševanja po televizijskih sprejemnikih s plazma zaslonom v korist televizijskih sprejemnikov z LCD zaslonom, neugodni devizni tečaj evro/dolar od leta 2008 naprej in znižanje tržnih cen televizijskih sprejemnikov, ki je bilo deloma posledica vse nižjih proizvodnih stroškov.

9. Sprejeti so bili ukrepi za oživitev podjetja. Leta 2010 in 2011 so se začela pogajanja s potencialnim kupcem za prevzem podjetja VDC Technologies SpA. Ker pa z njegovimi upniki ni bil dosežen dogovor, je bil 25. junija 2012 za VDC Technologies SpA razglašen stečaj. Za podjetje Cervino Technologies Srl je bil stečaj razglašen 5. septembra 2012.

Opredelitev podjetij, ki odpuščajo, in delavcev, za katere je predvidena pomoč

10. Vloga se nanaša na 1 218 odpuščenih delavcev (1 164 v podjetju VDC Technologies SpA in 54 v podjetju Cervino Technologies Srl).

11. Italijanski organi so ocenili, da bo v usklajenem svežnju prilagojenih storitev sodelovalo 1 146 odpuščenih delavcev.

12. Razčlenitev delavcev, za katere je predvidena pomoč:

Kategorija || Število || Odstotek

Moški || 1 057 || 92,2

Ženske || 89 || 7,8

Državljani EU || 1 145 || 99,9

Državljani nečlanic EU || 1 || 0,1

Stari od 15 do 24 let || 0 || 0,0

Stari od 25 do 54 let || 713 || 62,2

Stari od 55 do 64 let || 432 || 37,7

Starejši od 64 let || 1 || 0,1

13. 69 delavcev, ki bodo prejeli pomoč, ima dolgotrajne zdravstvene težave ali so invalidni.

14. Razčlenitev po poklicnih kategorijah:

Kategorija || Število || Odstotek

Tehniki in drugi strokovni sodelavci || 1 097 || 95,7

Uradniki za pisarniško poslovanje || 27 || 2,4

Poklici za storitve, prodajalci || 22 || 1,9

15. Italija je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter politiko nediskriminacije ter da ju bo v različnih fazah izvajanja in še zlasti pri dostopu do ESPG še naprej uporabljala.

Opis zadevnega območja ter njegovih organov in zainteresiranih strani

16. Prostori podjetij VDC Technologies SpA in Cervino Technologies Srl, v katerih so bila odpuščanja, se nahajajo v regiji na ravni NUTS 3 ITI45 Frosinone znotraj regije na ravni NUTS 2 ITI4 Lacij.

17. Za izvajanje ukrepov sta pristojna italijansko ministrstvo za delo in socialne politike ter dežela Lacij (Generalni direktorat za delovne politike ter sisteme svetovanja in usposabljanja).

18. Italijanski organi so vzpostavili lokalno podporno mrežo, ki jo sestavljajo predstavniki lokalnih in regionalnih organov (občine, pokrajine, dežele), sindikatov (CGIL USB, CISAL, CISL, UIL, UGL) in organizacij delodajalcev.

Pričakovani vpliv odpuščanja delavcev na lokalno, regionalno ali državno zaposlenost

19. Po navedbah italijanskih organov je globalizacija močno prizadela gospodarsko dejavnost in zaposlenost v deželi Lacij. Leta 2011 se je regionalni BDP zmanjšal za −0,3 %[9], podatki za prvo polovico leta 2012 pa kažejo na zmanjšanje izvoza v glavnih industrijskih sektorjih dežele (−28,3 % pri naftnih proizvodih, −19 % pri prevoznih sredstvih, −6,3 % pri kemičnih izdelkih, −0,7 % pri elektroniki[10]). Skupna zaposlenost v Laciju se je leta 2011 zmanjšala za −0,2 %, v prvem četrtletju leta 2012 pa za −0,7 %. Stopnja brezposelnosti v Laciju se je z 8,5 % leta 2009 povečala na 10,8 % leta 2012)[11].

20. Da bi italijanski organi omejili posledice teh gospodarskih razmer, so veliko uporabljali instrumente, kot je CIG. Po navedbah italijanskih organov se je skupna podpora CIG v Laciju v prvih sedmih mesecih leta 2012 povečala za 31 %, kar je bilo več kot v celotni Italiji. V pokrajini Frosinone se je znatno povečalo število ur za industrijo (z 1,9 milijona na 3,9 milijona).

21. Pri teh odpuščanjih je zato treba upoštevati regionalni in lokalni kontekst, v katerem se število zaposlenih v industriji zmanjšuje. Italijanski organi pričakujejo, da bodo imela odpuščanja močan negativen vpliv na trg dela na tem območju ter da bodo na tem območju poslabšala gospodarske razmere, zlasti med dobavitelji podjetja.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

22. Vsi naslednji ukrepi so del usklajenega svežnja prilagojenih storitev, namenjenega ponovni vključitvi odpuščenih delavcev na trg dela:

– poklicno svetovanje / ocena spretnosti (orientamento professionale / bilancio di competenza): vsem delavcem, za katere je predvidena pomoč, bodo zagotovljene prilagojene informacije, nasveti in tutorstvo prek lokalnih centrov za zaposlovanje, ki bodo posrednik med delavci in izvajalci storitev poklicnega svetovanja;

– usposabljanje (formazione): vsi delavci, za katere je predvidena pomoč, bodo sodelovali v usposabljanjih na področjih in v sektorjih, ki imajo dobre obete za razvoj in ki ustrezajo ugotovljenim potrebam na trgu dela;

– osebne storitve (servizi alla persona / voucher di conciliazione): delavci, ki živijo z osebami, ki potrebujejo oskrbo (npr. vzdrževani otroci, starejši ali invalidi), bodo prejeli pavšalni znesek v višini največ 1 000 EUR na delavca za kritje stroškov storitev oskrbe;

– dodatek za teritorialno mobilnost (bonus per la mobilità territoriale): delavci, ki bodo dobili zaposlitev v podjetju, ki je od njihovega prebivališča oddaljeno več kot 100 km, bodo prejeli nadomestilo za mobilnost v višini največ 5 000 EUR na delavca za kritje stroškov selitve in prevoza. Nadomestilo bo izplačano samo ob predložitvi dokazila o nastalih stroških. Za spremljanje dodeljevanja teh sredstev se bodo izvajali redni pregledi;

– podpora za podjetnost (supporto all’imprendiorialità): delavci bodo lahko sodelovali v razpisu za zbiranje predlogov za predložitev poslovnega projekta. Business Innovation Centre Lazio (BIC Lazio) bo izbral projekte, ki se bodo podprli in ki bodo prejeli pravne, upravne, tržne in finančne nasvete s strani BIC Lazio ter prispevek v višini največ 2 000 EUR na delavca za kritje zagonskih stroškov in stroškov storitev, ki jih bo nudil BIC Lazio;

– dodatek za zaposlovanje (bonus assunzione): podjetja, ki zaposlijo odpuščene delavce s pogodbami za nedoločen čas ali s pogodbami za določen čas za najmanj 24 mesecev, bodo prejela spodbudo za zaposlovanje v višini 6 000 EUR na delavca;

– nadomestilo za udeležbo (indennità di partecipazione): delavci, ki sodelujejo v ukrepih iskanja zaposlitve in usposabljanja, bodo prejeli nadomestilo za udeležbo v povprečnem znesku 500 EUR na mesec za obdobje največ štirih mesecev. Znesek posameznega nadomestila se bo izračunal glede na dejansko udeležbo posameznega delavca v teh ukrepih.

23. Izdatki za izvajanje ESPG, ki so vključeni v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti.

24. Prilagojene storitve, ki so jih predstavili italijanski organi, so aktivni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Italijanski organi ocenjujejo, da skupni stroški znašajo 6 021 970 EUR, od tega izdatki za prilagojene storitve 5 698 620 EUR, izdatki za izvajanje ESPG pa 323 350 EUR (tj. 5,4 % skupnega zneska). Skupni zaprošeni prispevek iz ESPG znaša 3 010 985 EUR (50 % skupnih stroškov).

Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR)

Prilagojene storitve (prvi odstavek člena 3 Uredbe (ES) št. 1927/2006)

Poklicno svetovanje / ocena spretnosti (orientamento professionale / bilancio di competenza) || 1 146 || 470 || 538 620

Usposabljanje (formazione) || 1 146 || 2 000 || 2 292 000

Osebne storitve (servizi alla persona / voucher di conciliazione) || 150 || 1 000 || 150 000

Dodatek za teritorialno mobilnost (bonus per la mobilità territoriale) || 42 || 5 000 || 210 000

Podpora za podjetnost (supporto all’imprendiorialità) || 300 || 2 000 || 600 000

Dodatek za zaposlovanje (bonus assunzione) || 300 || 6 000 || 1 800 000

Nadomestilo za udeležbo (indennità di partecipazione) || 54 || 2 000 || 108 000

Vmesni seštevek prilagojenih storitev || || 5 698 620

Izdatki za izvajanje ESPG (tretji odstavek člena 3 Uredbe (ES) št. 1927/2006)

Priprava || || 40 350

Upravljanje || || 100 000

Širjenje informacij in obveščanje javnosti || || 35 000

Nadzor || || 148 000

Vmesni seštevek izdatkov za izvajanje ESPG || || 323 350

Skupni predvideni stroški || || 6 021 970

Prispevek ESPG (50 % skupnih stroškov) || || 3 010 985

25. Italija potrjuje, da zgoraj opisani ukrepi dopolnjujejo ukrepe, financirane iz strukturnih skladov, in da bo vsakršno dvojno financiranje preprečeno.

Datum začetka ali predvidenega začetka izvajanja prilagojenih storitev za prizadete delavce

26. Italija je prilagojene storitve za prizadete delavce, vključene v usklajeni sveženj, predlagan za sofinanciranje iz ESPG, začela izvajati 30. novembra 2012. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

27. Po navedbah italijanskih organov so vsi zadevni socialni partnerji sodelovali na sestanku, ki so ga nacionalni in regionalni organi organizirali januarja 2013 in na katerem se je razpravljalo o ukrepih za ponovno vključitev odpuščenih delavcev na trg dela. Srečanja s socialnimi partnerji so potekala do junija 2013, v sodelovanju z različnimi lokalnimi partnerji pa je začela delovati tudi lokalna podporna mreža.

28. Italijanski organi so potrdili, da so bile zahteve nacionalne zakonodaje in zakonodaje EU o kolektivnem odpuščanju upoštevane.

Informacije o ukrepih, ki so obvezni v skladu z nacionalno zakonodajo ali kolektivnimi pogodbami

29. Kar zadeva merila iz člena 6 Uredbe (ES) št. 1927/2006, so italijanski organi v svoji vlogi:

· potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja;

· pokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev;

· potrdili, da navedeni upravičeni ukrepi niso financirani iz drugih finančnih instrumentov EU.

Sistemi upravljanja in nadzora

30. Italija je Komisijo obvestila, da bo finančne prispevke na nacionalni ravni upravljalo italijansko ministrstvo za delo in socialne politike (Generalni direktorat za aktivne in pasivne politike), v okviru katerega en urad (ufficio) deluje kot organ upravljanja, drugi urad kot organ za potrjevanje, tretji urad pa kot revizijski organ. Dežela Lacij bo posredniški organ za organ upravljanja na regionalni ravni. Vloga vsebuje podroben opis sistema upravljanja in nadzora, v katerem so opredeljene pristojnosti sodelujočih organizacij na nacionalni in regionalni ravni.

Financiranje

31. Na podlagi vloge Italije je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 3 010 985 EUR, kar je 50 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Italija.

32. Ob upoštevanju najvišjega možnega zneska finančnega prispevka iz ESPG v skladu s členom 12 Uredbe Sveta (EU, Euratom) št. 1311/2013 in možnosti za prerazporeditev odobrenih sredstev Komisija predlaga uporabo sredstev ESPG v celotnem zgoraj navedenem znesku.

33. Predlagano odločitev o uporabi sredstev ESPG bosta skupaj sprejela Evropski parlament in Svet v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[12].

34. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2014 v skladu s točko 13 Medinstitucionalnega sporazuma z dne 2. decembra 2013.

Vir odobritev plačil

35. Odobritve iz proračunske postavke ESPG proračuna za leto 2014 se bodo uporabile za kritje zneska 3 010 985 EUR, potrebnega za to vlogo.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2012/007 IT/VDC Technologies, Italija)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[13], zlasti člena 12(3) Uredbe,

ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[14], zlasti točke 13 Sporazuma,

ob upoštevanju predloga Evropske komisije[15],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[16].

(3) Italija je vlogo za uporabo sredstev ESPG v zvezi z odpuščanjem presežnih delavcev v podjetju VDC Technologies SpA in pri enem dobavitelju vložila 31. avgusta 2012, do 6. septembra 2013 pa jo je dopolnila z dodatnimi informacijami. Vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 3 010 985 EUR.

(4) Zato bi bilo treba uporabiti sredstva ESPG, da se zagotovi finančni prispevek za vlogo, ki jo je vložila Italija –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2014 se iz Evropskega sklada za prilagoditev globalizaciji (ESPG) uporabi vsota 3 010 985 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije.

V Bruslju,

Za Evropski parlament Za Svet

Predsednik Predsednik

[1] UL L 347, 20.12.2013, str. 884.

[2] UL L 406, 30.12.2006, str. 1.

[3] V skladu s tretjim odstavkom člena 3 Uredbe (ES) št. 1927/2006.

[4] Statistična klasifikacija gospodarskih dejavnosti, Rev. 2 (http://ec.europa.eu/eurostat/ramon/nomenclatures/index.cfm?TargetUrl=LST_NOM_DTL&StrNom=NACE_REV2&StrLanguageCode=SI&IntPcKey=&StrLayoutCode=HIERARCHIC&IntCurrentPage=1).

[5] Standardna klasifikacija mednarodne trgovine, Rev. 4 (http://unstats.un.org/unsd/publication/SeriesM/SeriesM_34rev4E.pdf).

[6] Vir: Eurostat (spletna koda podatkov: DS_018995).

[7] Vir: Eurostat (spletna koda podatkov: lfsq_egan22d).

[8] CIG je shema finančnih dajatev, ki jih Istituto Nazionale della Previdenza Sociale (INPS, nacionalni zavod za socialno varstvo) plača delavcem, ki so izgubili zaposlitev ali ki delajo s krajšim delovnim časom.

[9] Vir: ISTAT.

[10] Vir: Banca d'Italia.

[11] Vir: Eurostat.

[12] UL C 373, 20.12.2013, str. 1.

[13] UL L 406, 30.12.2006, str. 1.

[14] UL C 373, 20.12.2013, str. 1.

[15] UL C […], […], str.[…].

[16] UL L 347, 20.12.2013, str. 884.